觀山茶過回龍寺示邦基
作者：釋德洪
朝代：宋

paragraphs: 北窗賞新晴，睡美正清熟。
竹雞斷幽夢，朦朧不能續。
卧聞故人家，山茶已出屋。
欣然一命駕，妍暖快僮僕。
千朵鶴頂紅，染此一叢綠。
坐客例能詩，秀句抵金玉。
攜過回龍寺，掃壁爲君錄。
逸筆作波險，欹斜不可讀。
坐驚殷床鐘，暮色眩雙目。
入關更清興，市井亂燈燭。
人生分萬途，稱心良易足。
時平且行樂，餘賓非所欲。